  Виталий Пронин Удмуртиысь культура удысысь дано ужась И. Митрофанова.5-тӥ оштолэзе 75 арессэ пусйысал Удмуртиысь культура удысысь дано ужась, «Ижмаш» культура дворецысь калык театрын шудэм артистка Июлия Митрофанова. Июлия Васильевна быдэ вуиз Дэбес ёросысь Уйвай гуртын. Улон соку секыт вал, коньдон ӧй вал, гуртъёсысь тросэз егитъёс заводэ ужаны кошкылӥзы. Юля но, школазэ йылпумъяса, вуз карисе дышетскыны Иже кошке. Ачиз кадь ик удмурт нылъёсын но пиосын тодматскыса, ӝытъёсы «Ижмаш» культура дворецысь калык театре репетициосы пота, спектакльёсын шудэ, чебер тусыныз но куараеныз ваньзэ паймытэ. 30-40 егитъёс отчы ветлћзы, драмкружокен кивалтӥз Уйвайын ик вордскем Лазарь Перевощиков - Удмурт АССР-ысь дано артист. Со вакытэ театре вуэ Шаркан ёросысь Быгы гуртын вордскем, Ленинградысь профсоюзъёслэсь вылӥ школазэс йылпумъям Анатолий Митрофанов. Солы оско режиссёрлэсь ужзэ. Йӧно, визьмо, сабырлы воргорон соку ик егит нылъёслэн син шоразы йӧтӥз. Юля но казакпиез синйылтытэк ӧз кыльы. Игнатий Гавриловлэсь «Кезьыт ошмес» драмазэ пуктыкузы, Анатолий Андреевич Юлялы Жагалэсь рользэ сётӥз. Нылашлы та роль улоназ бадӟым вормон вайиз. Быдӟым Октябрьлы 50 ар тырмон юбилейлы сӥзем фестивальын та спектакль Удмурт шаерын нырысетӥ интые потӥз но Пермьын ортчись ӵошатсконъёсы шедиз. Игнатий Гавриловлэн «Сузэръёс» спектакляз Июлия Васильевна сайкыт но чылкыт тусбуё Натӥез шудӥз. Сокем рольёссэ яратылӥз, эсьмаса, быдэсак геройёсызлэн улоназы выйылӥз. Одӥг пол Игнатий Гаврилович спектакльмес учкыны лыктэм. Шуиз: «Ноку но ӧй малпа вал, мынам Натӥе такем сайкыт тусо, чылкыт сямо но мусо нылкышно луоз шуыса. Тӥ Натӥлэсь рользэ туж умой, быгатыса но валаса шудӥды». Сыӵегес ик учыр луиз «Катя» спектакль бере. Сое учкыны авторлэн Филипп Кедровлэн кузпалыз пиеныз, тодмо удмурт журналистэн Юрий Кедровен, лыктӥллям. Июлия Васильевналэсь шудэмзэ соос но ӟечен пусйизы. - 1967-тӥ арын ми Юляен огазеяським, сюанмес Быгыын шудӥм, - вера Удмуртиысь культура удысысь дано ужась Анатолий Митрофанов. - Куинь семьялы чаклам квартирае милемлы пичи гинэ комната сётӥзы. Солы ми вераны луонтэм шумпотӥм. Татын вордскизы ини Наташа нылмы но Дима пимы. Юлялэсь мумы-бубыоссэ Уйвайын Палӥ Вася но Палӥ Анна шуо вал. 6 пинал соос вордӥллям - 3 ныл но 3 пи. 5 ар талэсь азьло, Юлялэсь 70 арессэ пумитан азьын, кыкез вынъёсыз арня куспын улонысь кошкизы. Юлялы соку туж урод луиз, пери шуккем, шуизы эмчиос. Со дырысен пыд йылаз ӧз ни султылы, 5-тӥ оштолэзе 40 уй тырмоз ини ми дорысь кошкемез дырысен. Котькыӵе уж борды гижысь-пиньысь кутскемез, театрлэсь улонзэ ӟеч тодэмез, калыкен ӟеч кусып тупатыны быгатэмез понна эшъёсыз Июлия Васильевнаез ярато но гажало вал, шораз Муш мумы шуыса вазиськылӥзы. Со мынам театрын но, гуртын но матысь юрттӥсе вал. Спектакльёсысь туспуктэмъёсты но ми сярысь журнал-газетъёсы печатлам материалъёсты ваньзэ, огазе люкаса, альбом лэсьтылӥз. Но кытчы сое сётод? Мар соосын карод? Асьмелэн театрлы сӥзем музейёсмы ӧвӧл. Любовь Тихонова Теги: артситка котыреслыдпус  